**Semjon Aleksandrovitš Varlamov** (ven. Семён Александрович Варламов; s. 27. huhtikuuta 1988 Samara, Venäjän SFNT, Neuvostoliitto) on venäläinen jääkiekkomaalivahti, joka edustaa NHL-seura New York Islandersia.

Ura
---

Varlamov on venäläisen Lokomotiv Jaroslavlin kasvatti. Hän pelasi Lokomotivin kakkosjoukkueessa kausilla 2004–2005 ja 2005–2006 Pervaja Ligassa. Washington Capitals varasi Varlamovin ensimmäisellä kierroksella 23. pelaajana vuoden 2006 NHL:n varaustilaisuudessa. Hän nousi ykkösjoukkueeseen kaudeksi 2006–2007 ja pelasi Venäjän superliigassa 33 ottelua runkosarjassa ja kuusi pudotuspeleissä. Kaudella 2007–2008 hän pelasi jo 44 runkosarjaottelua ja oli ykkösmaalivahti pudotuspeleissä, jossa joukkue pääsi finaaliin.

Varlamov teki sopimuksen Capitalsin kanssa jo heinäkuussa 2007, mutta tuli Pohjois-Amerikkaan vasta kaudeksi 2008–2009. Hän pelasi suurimman osan kaudesta AHL:ssä farmiseura Hershey Bearsissa. Hän debytoi NHL:ssä joulukuussa 2008 Montreal Canadiensia vastaan ja tuli valituksi ottelun ykköstähdeksi. Kun kakkosmaalivahti Brent Johnson loukkaantui helmikuussa 2009, Varlamov kutsuttiin José Théodoren kirittäjäksi. NHL:n vuoden 2009 pudotuspelien ensimmäisellä kierroksella New York Rangersia vastaan Varlamov sai ykkösmaalivahdin paikan José Théodorelta Capitalsin hävittyä ensimmäisen pelin. Hän pelasi seuraavissa peleissä vakuuttavasti ja johdatti Capitalsin pudotuspelien toiselle kierrokselle ensimmäisen kerran sitten vuoden 1998. Capitals tippui lopulta Pittsburgh Penguinsille.

Kaudella 2009–2010 Varlamov aloitti kakkosmaalivahtina. Hän oli pääsemässä ykkösmaalivahdiksi, mutta juuri hyvän vireen aikana Varlamov loukkaantui ja hänet lähetettiin Hershey Bearsiin joulukuussa 2009. Hän pelasi runkosarjassa vain 26 ottelua, mutta nousi pudotuspeleissä ykkösmaalivahdiksi. Seuraavalla kaudella hän pelasi runkosarjassa 27 ottelua. Heinäkuussa 2011 Washington myi Varlamovin Colorado Avalancheen saaden vastineeksi kaksi varausvuoroa. Coloradossa Varlamov sai heti ykkösmaalivahdin paikan, ja kauden 2013–2014 jälkeen oli ehdokkaana Vezina Trophyn voittajaksi Ben Bishopin ja Tuukka Raskin lisäksi. Rask kuitenkin voitti palkinnon.

Maajoukkueura
-------------

Varlamov edusti Venäjää alle 18-vuotiaiden MM-kilpailuissa vuosina 2005 ja 2006 pelaten ykkösmaalivahtina. Hän pelasi nuorten MM-kilpailuissa vuosina 2006 ja 2007, voittaen kummallakin kerralla hopeaa.

Varlamov kuului Venäjän maajoukkueeseen Vancouverin 2010 olympialaisissa, mutta ei pelannut kisoissa yhtään ottelua. Hänet valittiin samana vuonna kevään Saksan MM-kilpailuihin, jossa hän toimi Venäjän ykkösmaalivahtina. Varlamovin torjuntaprosentti oli mainio 95,1% Venäjän jäädessä hopealle.

Lähteet
-------

1. 1 2 3 4  Semyon Varlamov *Eliteprospects.com*. Rogers Sportsnet. Viitattu 29.11.2010. (englanniksi)
2. 1 2  Masisak, Corey: Varlamov good to go  15.4.2009. The Washington Times. Viitattu 29.11.2010. (englanniksi)
3. ↑  O'Halloran, Ryan: Benching in game two surprises Theodore  20.4.2009. The Washington Times. Viitattu 4.7.2009. (englanniksi)
4. ↑  Rosen, Dan: Semin, Varlamov pace Caps to 4–0 win NHL. Viitattu 4.7.2009. (englanniksi)
5. ↑  Rosen, Dan: Caps force Game 6 with 4–0 win over Rangers NHL. Viitattu 4.7.2009. (englanniksi)
6. ↑  Avalanche Acquires Varlamov From Capitals *avalanche.nhl.com*.  1.7.2011. Viitattu 2.7.2011. (englanniksi)

Aiheesta muualla
----------------

* Semjon Varlamov The Internet Hockey Databasessa (englanniksi)

* Kuvia tai muita tiedostoja aiheesta **Semjon Varlamov** Wikimedia Commonsissa